ไทยติด “โควิด” เพิ่ม 2 ราย กลับจาก “อินเดีย-อินโดฯ” ป่วยสะสม 3,197 คน ไม่มีผู้เสียชีวิต!
"ศบค." เผยไทยติด “โควิด” เพิ่ม 2 ราย กลับจาก “อินเดีย-อินโดฯ” ดันยอดป่วยสะสมเพิ่มเป็น 3,197 คน ไม่มีผู้เสียชีวิต!
"ศบค." เผยไทยติด “โควิด” เพิ่ม 2 ราย กลับจาก “อินเดีย-อินโดฯ” ดันยอดป่วยสะสมเพิ่มเป็น 3,197 คน ไม่มีผู้เสียชีวิต!
8 ก.ค. 2563

แพทย์หญิงพรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 8 ก.ค.63 เมื่อเวลา 11.30 น. ที่สำนักปลัดกระทรวงสาธารณสุข
โดยระบุว่า พบผู้ติดเชื้อไวรัสโควิด-19 รายใหม่  2 ราย เป็นคนไทยที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine) ทำให้ผู้ป่วยยืนยันสะสมขณะนี้เพิ่มขึ้นเป็น 3,197 ราย รักษาหายเพิ่ม 2 ราย รักษาหายแล้ว 3,074 ราย ยังรักษาอยู่ 65 ราย ไม่มีผู้เสียชีวิต จำนวนผู้เสียชีวิต ยังคงอยู่ที่ 58 ราย
สำหรับผู้ป่วยใหม่ รายแรกเป็นเพศชายอายุ 31 ปี อาชีพรับจ้าง เดินทางกลับจากอินเดีย ถึงไทยวันที่ 23 มิ.ย. เข้าพัก State Quarantine ที่กรุงเทพฯ ตรวจหาเชื้อครั้งที่ 1 วันที่ 26 มิ.ย. ผลไม่พบเชื้อ ตรวจหาเชื้อครั้งที่ 2 วันที่ 5 ก.ค. ผลพบเชื้อ โดยไม่มีอาการ
อีกรายเป็นเพศชาย อายุ 39 ปี อาชีพนักเผยแพร่ศาสนา เดินทางกลับจากอินโดนีเซีย ถึงไทยวันที่ 24 มิ.ย. เข้าพัก State Quarantine ที่ จ.ชลบุรี ตรวจหาเชื้อครั้งที่ 1 วันที่ 29 มิ.ย. ผลไม่พบเชื้อ ตรวจหาเชื้อครั้งที่ 2 วันที่ 5 ก.ค. ผลพบเชื้อ ไม่มีอาการ